Da Jonatan Spang i søndagens afsnit af »Tæt på sandheden« gav udtryk for, at hans opfordring til demonstration mod Danske Bank er blevet stoppet af DRs ledelse, var det DR2-redaktør Peter Gren Larsen, der stod bag ordren.

»Sådan er det bare. DR kan selvfølgelig ikke arrangere en demonstration mod en virksomhed, et parti eller en privatperson. Vi kan jo heller ikke arrangere en demonstration målrettet mod Novo Nordisk, hvis vi ikke kan lide deres medicin,« siger Peter Gren Larsen.

I ugens udgave af satireprogrammet »Tæt på sandheden« ser man Jonatan Spang stå med demo-skilte, hvor der bl.a. står »Fuck Danske Bank« og »Greed kills«, hvorefter han lader, som om han får at vide i sin øresnegl, at han skal stoppe. Derefter forklarer han, at han af DR har fået ordre på, at han ikke må opfordre til demonstration. Og viser (med et glimt i øjet) et andet skilt, som DRs ledelse angiveligt har anbragt i studiet, hvorpå der står: »Jeg forholder mig moderat kritisk til den finansielle sektor generelt«, og går videre til at smadre en piñata, som skulle forestille en bankmand, med ordene, at man jo så altid kan forestille sig, at det er en DR-mellemleder. Årsagen er, at den demonstration, som »Tæt på sandheden« har planlagt til at foregå den 30. oktober foran Danske Banks hovedkontor, ikke må nævnes i programmet.

Og den »mellemleder-piñata«, som har taget beslutningen, Peter Gren Larsen, står fast:

»De må hjertens gerne lave satire om det hele, de må lave events og happenings, men en egentlig demonstration mod en bestemt virksomhed duer ikke. Havde det været en demonstration mod alle banker, som snyder og bedrager – og der er god mulighed for det for tiden – så havde det været noget andet. Desuden ved vi ikke, hvem der kunne finde på at dukke op til sådan et arrangement, som har været annonceret på Facebook i fire uger.«

Men det er jo en del af et satireprogram ...

»Ja, det er satire, og hvis du ser programmet, kan du også se, at vi har afsindigt vide grænser for, hvad de må sige og gøre. Men i det her tilfælde kunne holdet bag programmet måske have løst det mere fantasifuldt. Det er ikke, fordi der mangler satiriske vinkler på dækningen af Danske Bank – men grænsen går ved, at man opfordrer til at demonstrere.«

Men hvor går grænserne så for, hvad DRs redaktører må blande sig i, når det gælder satire?

»Der er ikke en præcis grænse, man kan sætte, og jeg synes bestemt, at det er vigtigt, at humor og satire går langt – men en medarbejder eller et program må ikke bruge DR som platform til at indkalde til en demonstration. Hvis Jonatan Spang gerne vil demonstrere, så må han gøre det som privatperson.«

Så hvad sker der, hvis demonstrationen den 30. oktober bliver til noget?

»Så kan »Tæt på sandheden« godt være til stede, de kan lave reportage eller alt muligt derfra. Det skal bare ikke være dem, der har arrangeret det som en egentlig demonstration.«

Jonatan Spang fortæller, at han ikke kendte til reglen om, at en DR-medarbejder ikke må opfordre til demonstration.

»Og det er ærgerligt, at der ikke lige er én, der opdager det, første gang det står i vores manus. Som det er nu, har vi på redaktionen lagt en masse arbejde i indslagene om Danske Bank-demonstrationen, og jeg risikerer at miste troværdighed over for dem, der ser programmet, og som har hørt mig tale om demonstrationen i flere programmer i træk.«

Kan du forstå, at man ikke på DR må opfordre til demonstration mod en enkelt virksomhed?

»Jeg kan godt se, at det giver mening, at vi ikke bruger hele DRs bloktilskud på at prøve at lukke »Brittas Pølsevogn«, men det kan man ikke sætte én til én op mod en så stor sag som Danske Bank. Desuden synes jeg, at der er forskel på, om det var »Rene ord for pengene«, der opfordrede til en demonstration, og så et satireprogram som »Tæt på sandheden,« siger Jonatan Spang.

Peter Gren Larsen oplyser, at der ikke har været klager fra Danske Bank.

»Endnu. Det må der gerne komme, for jeg er ikke bange for klager, og jeg har da også fået en del generelt på grund af »Tæt på sandheden«, og det rører mig ikke. Jeg skal bare kunne komme med et velbegrundet svar,« siger han.